
Αξιότιμε κύριε Δήμαρχε,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες/σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες/σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία «Διεκδικούμε Μαζί» παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο. 
Το τελευταίο διάστημα, έχουμε γίνει αποδέκτες διαμαρτυρίας ατόμων με αναπηρία και των οικογενειών τους που διαμένουν ή /και επισκέπτονται τη Μήλο σχετικά με τα ζητήματα προσβασιμότητας των ατόμων με αναπηρία και μειωμένη κινητικότητα στην παραλία «Παπικινού», που όπως γίνεται αντιληπτό, πρόκειται για μία περιοχή με έντονη καθημερινή δραστηριότητα και μεγάλη επισκεψιμότητα ιδίως την καλοκαιρινή περίοδο. Σύμφωνα με τις φωτογραφίες και τις μαρτυρίες που μας έχουν κοινοποιηθεί, έχει γίνει τοποθέτηση ειδικού συστήματος και εξοπλισμού για την υποβοήθηση της πρόσβασης ατόμων με αναπηρίες και μειωμένη κινητικότητα  στη θάλασσα της παραλίας ‘Παπικινού’, σε σημείο αγκυροβόλησης σκαφών σε πολύ μικρή απόσταση από το σημείο που φτάνει το μήκος των ραγών του μηχανισμού. Επιπλέον, ο ειδικός μηχανισμός πρόσβασης στη θάλασσα δεν έχει συντηρηθεί και δε λειτουργεί σωστά, αυξάνοντας τις πιθανότητες κολλημάτων, τραυματισμών και ανατροπών των ατόμων που τον χρησιμοποιούν. Επιπλέον, στο σημείο που έχει τοποθετηθεί ο ειδικός μηχανισμός πρόσβασης στη θάλασσα δεν διαθέτει θέση στάθμευσης, οι τουαλέτες είναι κλεισμένες, οι διάδρομοι για την πρόσβαση έχουν σπάσει και έχουν καταστραφεί, ενώ ο περιβάλλοντας χώρος έχει μετατραπεί σε χώρο εναπόθεσης απορριμμάτων. Αποτέλεσμα όλων αυτών των εμποδίων  αποτελεί η αποτροπή χρήσης του ειδικού συστήματος και εξοπλισμού για την υποβοήθηση της πρόσβασης ατόμων με αναπηρίες και μειωμένη κινητικότητα  στη θάλασσα και αποκλεισμός των ατόμων αυτών και στα μέλη των οικογενειών τους που επισκέπτονται την εν λόγω παραλία από αυτό το αγαθό και το δικαίωμά τους στην αναψυχή. 
Με αφορμή τη συγκεκριμένη περίπτωση, θα θέλαμε να επισημάνουμε αφενός την ανάγκη και αφετέρου την υποχρέωση από πλευράς του κάθε Δήμου στη χώρα, να διασφαλίσει την προσβασιμότητα, την ελεύθερη και ασφαλή μετακίνηση των ατόμων με αναπηρία, χρόνιες ή/και σπάνιες παθήσεις και ιδιαίτερα των ατόμων με κινητική αναπηρία που κατοικούν ή/και επισκέπτονται κάθε Δήμο, εν προκειμένω το Δήμο Μήλου, και χρησιμοποιούν υποδομές και ανωδομές δημοσίου συμφέροντος και δημόσιας χρήσης.
Κύριε Δήμαρχε,
Στη βάση των επιταγών του Συντάγματος αλλά και της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Η προστασία της σωματικής, ψυχικής και κοινωνικής υγείας αποτελεί αναφαίρετο δικαίωμα των ατόμων με αναπηρία και πρέπει να απολαμβάνεται σε ίση βάση με τους άλλους.   
Επιπλέον, σύμφωνα με: 
το άρθρο 19 «Ανεξάρτητη διαβίωση και ένταξη στην κοινωνία» της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας κύρωσε μαζί με το Προαιρετικό της Πρωτόκολλο με το Ν. 4074/2012 αναφέρεται ότι: «Τα Συμβαλλόμενα Κράτη στην παρούσα Σύμβαση αναγνωρίζουν το ίσο δικαίωμα όλων των ατόμων με αναπηρίες να ζουν στην κοινωνία, με επιλογές ίσες με τους άλλους ανθρώπους και λαμβάνουν αποτελεσματικά και κατάλληλα μέτρα, προκειμένου να διευκολύνουν την πλήρη απόλαυση αυτού του δικαιώματος από τα άτομα με αναπηρίες και την πλήρη ένταξη και συμμετοχή τους στην κοινωνία».
το άρθρο 9 «Προσβασιμότητα» της προαναφερόμενης σύμβασης αναφέρεται ότι «προκειμένου τα άτομα με αναπηρία να ζουν ανεξάρτητα και να συμμετέχουν πλήρως 3 σε όλες τις πτυχές της ζωής, τα Συμβαλλόμενα Κράτη λαμβάνουν κατάλληλα μέτρα προκειμένου να διασφαλίζουν στα άτομα με αναπηρίες την πρόσβαση, σε ίση βάση με τους άλλους, στο φυσικό περιβάλλον, (…).Τα μέτρα αυτά, που θα συμπεριλαμβάνουν τον προσδιορισμό και την εξάλειψη των εμποδίων και κωλυμάτων προσβασιμότητας (…)»
το ΚΕΦ. Β’ του Ν. 4488/2017 που περιλαμβάνει τις «Κατευθυντήριες Διατάξεις Υλοποίησης της Σύμβασης των Ηνωμένων Εθνών για τα Δικαιώματα των Ατόμων με Αναπηρίες», και συγκεκριμένα την παρ. 1 του άρθρου 61 «Γενικές Υποχρεώσεις» ορίζεται ότι: «Κάθε φυσικό πρόσωπο ή νομικό πρόσωπο δημοσίου ή ιδιωτικού δικαίου υποχρεούται να διασφαλίζει την ισότιμη άσκηση των δικαιωμάτων των ΑμεΑ στο πεδίο των αρμοδιοτήτων ή δραστηριοτήτων του, λαμβάνοντας κάθε πρόσφορο μέτρο και απέχοντας από οποιαδήποτε ενέργεια ή πρακτική που ενδέχεται να θίγει την άσκηση των δικαιωμάτων των ΑμεΑ. Ιδίως υποχρεούται: α) να αφαιρεί υφιστάμενα εμπόδια κάθε είδους, β) να τηρεί τις αρχές καθολικού σχεδιασμού σε κάθε τομέα της αρμοδιότητάς του ή της δραστηριοποίησής του, προκειμένου να διασφαλίζει για τα ΑμεΑ την προσβασιμότητα των υποδομών, των υπηρεσιών ή των αγαθών που προσφέρει, γ) να παρέχει, όπου απαιτείται σε συγκεκριμένη περίπτωση, εύλογες προσαρμογές υπό τη μορφή εξατομικευμένων και κατάλληλων τροποποιήσεων, ρυθμίσεων και ενδεδειγμένων μέτρων, χωρίς την επιβολή δυσανάλογου ή αδικαιολόγητου βάρους, δ) να απέχει από πρακτικές, κριτήρια, συνήθειες και συμπεριφορές που συνεπάγονται διακρίσεις σε βάρος των ΑμεΑ, ε) να προάγει με θετικά μέτρα την ισότιμη συμμετοχή και άσκηση των δικαιωμάτων των ΑμεΑ στον τομέα αρμοδιότητας ή δραστηριότητάς του».
την παρ. 2 του άρθρου 63 του Ν. 4488/2017, «Καθολικός σχεδιασμός διοικητικών προϊόντων, περιβαλλόντων και υπηρεσιών, εύλογες προσαρμογές», αναφέρεται ότι: «Τα διοικητικά όργανα και οι αρχές υποχρεούνται να λαμβάνουν ενδεδειγμένα μέτρα προσαρμοσμένα στις ιδιαίτερες ανάγκες ενός ή περισσότερων ΑμεΑ προκειμένου να διασφαλιστεί η αρχή της ίσης μεταχείρισης. Στις ως άνω εύλογες προσαρμογές, οι οποίες παρέχονται υπό την προϋπόθεση της μη επιβολής δυσανάλογου ή αδικαιολόγητου βάρους, περιλαμβάνονται (…) εξατομικευμένη προσαρμογή διαδικασιών ή πρακτικών, (…)».
το εγχειρίδιο, «ΣΧΕΔΙΑΖΟΝΤΑΣ ΓΙΑ ΟΛΟΥΣ», το οποίο συντάχθηκε από το Υπουργείο Περιβάλλοντος, Χωροταξίας  & Δημόσιων Έργων και αποτελεί βασικό εργαλείο στην δημιουργία έργων, αναφέρεται ότι: «Όταν οι χώροι στάθμευσης εξυπηρετούν κάποιο κτίριο που στεγάζει δημόσιες υπηρεσίες, τράπεζες, θέατρα, κινηματογράφους κλπ. τότε θα λαμβάνεται μέριμνα ώστε οι θέσεις στάθμευσης για τα άτομα με αναπηρίες να βρίσκονται στην μικρότερη δυνατή απόσταση από αυτά ει δυνατόν λιγότερο από 50μ και να εξασφαλίζεται η αυτόνομη μετακίνηση και μεταφορά τους από τους χώρους στάθμευσης στην προσβάσιμη από αυτά είσοδο του κτιρίου. Σε περιπτώσεις χώρων στάθμευσης που εξυπηρετούν ειδικούς χώρους, όπως π.χ. αρχαιολογικούς χώρους, αξιοθέατα κλπ, θα πρέπει να λαμβάνεται ειδική μέριμνα για την ύπαρξη ειδικών θέσεων στάθμευσης οχημάτων ατόμων με αναπηρίες σε σημεία όσο το δυνατόν πλησιέστερα και σε αποστάσεις που δεν θα ξεπερνούν τα 300μ. Σε διαφορετική περίπτωση θα πρέπει να προβλέπεται ειδικό μεταφορικό μέσο (π.χ. όχημα χαμηλού δαπέδου με ράμπα επιβίβασης) από τους χώρους στάθμευσης στους ειδικούς αυτούς χώρους, για την μεταφορά των ατόμων με αναπηρίες και γενικότερα των εμποδιζόμενων ατόμων.».
Με βάση όλα τα παραπάνω, απευθυνόμαστε σε εσάς και ζητάμε την άμεση διερεύνηση του εν λόγω ζητήματος προκειμένου αρχικά, την επιδιόρθωση και μετακίνηση  του ειδικού συστήματος και εξοπλισμού για την υποβοήθηση της πρόσβασης ατόμων με αναπηρίες και μειωμένη κινητικότητα  στη θάλασσα της παραλίας «Παπικινού» του Δήμου Μήλου όπως προβλέπεται στην ισχύουσα νομοθεσία, διασφαλίζοντας τη πρόσβαση των ατόμων επισκέπτονται την εν λόγω παραλία. 
Εν αναμονή της άμεσης ανταπόκρισής σας, σάς ευχαριστούμε θερμά εκ των προτέρων.

